Sultan Yahya Petra

Sultan Yahya Petra ibni al-Marhum Sultan Ibrahim (Jawi: سلطان يحيى ڤيترا ابن المرحوم سلطان إبراهيم; hidup 10 Disember 1917 - 29 Mac 1979) merupakan Yang di-Pertuan Agong Malaysia ke-6 dan Sultan Kelantan ke-27.

Keputeraan كڤوترأن 
Diputerakan pada jam 4:00 petang, Isnin 10 Disember 1917 di Istana Balai Besar, Kota Bharu, Kelantan dan merupakan putera kedua bagi Sultan Ibrahim IV ibni al-Marhum Sultan Muhammad IV dengan isteri ketiga baginda iaitu Che Puan Besar Embong binti Daud. Sultan Yahya Petra menerima pendidikan agama semasa zaman kanak-kanak ketika baginda dibesarkan oleh ayahanda saudara Baginda, Sultan Ismail ibni al-Marhum Sultan Muhammad IV. Sultan Yahya Petra menerima pendidikan awal di Sekolah Francis Light, Pulau Pinang ketika berusia 14 tahun. Selepas empat tahun menuntut di sekolah ini, Almarhum Sultan Ismail menghantar baginda menuntut di England pada 1934.

Baginda berkahwin dengan Tengku Zainab binti Tengku Muhammad Petra ketika berusia 22 tahun pada tahun 1939. Pasangan diraja ini dikurniakan seorang putera dan empat puteri. Putera tunggal Sultan Yahya Petra dan Tengku Zainab ialah Sultan Kelantan ke-28, Sultan Ismail Petra. Empat orang puteri Baginda ialah Tengku Merjan, Tengku Rozan,  Tengku Salwani dan Tengku Rohani. Baginda juga berkahwin dengan Tengku Alexandria binti Tengku Yusuf dan dikurniakan seorang putera iaitu Tengku Muhammad Petra.

Kerjaya كرجاي 
Sultan Yahya Petra dianugerahkan gelaran Tengku Temenggong Kelantan dan Darjah Kerabat Yang Amat Dihormati (D.K.) oleh Almarhum Sultan Ismail pada 21 Julai 1939. Untuk membiasakan diri, baginda dengan hal ehwal yang berkaitan dengan pentadbiran, Sultan Yahya Petra telah dilantik untuk memegang pelbagai jawatan utama dalam kerajaan negeri. Baginda ialah Timbalan Presiden Majlis Agama Islam dan Adat Istiadat Melayu Kelantan antara 1941 hingga 1947. Pada 2 April 1944, S.P.B. dilantik sebagai Penolong Ketua Pegawai Kewangan Negeri dan pada 6 Februari 1945, Baginda dilantik sebagai Pegawai Daerah Kota Bharu. Pada 1945 S.P.B. Sultan Yahya Petra dilantik sebagai Tengku Bendahara Kelantan oleh ayahanda baginda, Sultan Ibrahim. Sultan Yahya Petra menjadi Presiden Majlis Agama Islam dan Adat Istiadat Melayu pada 1 Januari 1948 hingga 31 Disember 1953.

Semasa menjadi Tengku Mahkota Kelantan, baginda turut terlibat sama dalam hal ehwal kerajaan negeri dan mengambil berat kebajikan rakyat. Semasa pemerintahan baginda (1948 - 1960), negeri Kelantan berada dalam keadaan darurat dan baginda tetap memberanikan diri dengan melawat kampung-kampung di kawasan pedalaman Kelantan.

Naik takhta ناءيق تخت 
Sultan Yahya Petra ditabalkan sebagai Sultan Kelantan pada, 17 Julai 1961, dengan gelaran Sultan Yahya Petra, untuk menggantikan ayahanda baginda, Ke Bawah Duli Yang Maha Mulia Sultan Ibrahim ibni Almarhum Sultan Muhammad IV. Pada 6 Oktober 1966, Sultan Yahya Petra menjadi Kolonel Panglima Briged Artileri Malaysia.

Pada 22 Julai 1970, Sultan Yahya Petra dilantik sebagai Timbalan Yang di-Pertuan Agong oleh Majlis Raja-Raja. Istiadat mengangkat sumpah diadakan pada 21 September 1970. Kemudian pada 19 Jun 1975, Majlis Raja-Raja memilih Baginda sebagai Yang di-Pertuan Agong Malaysia. Semasa pemerintahan Baginda sebagai Yang di Pertuan Agong, anakanda Baginda, Tengku Ismail Petra menjadi Pemangku Raja.

Anakanda انقندا 
Sultan Yahya Petra mengahwini Tengku Zainab pada 4 Jun 1939 di Kota Bharu, Kelantan dan dikurniakan seorang putera dan enam orang puteri. Namun, dua orang puteri baginda mangkat ketika masih kecil. Baginda juga mengahwini Tengku Alexandria dan dikurniakan seorang putera.

Kemangkatan كمڠكتن 
Sultan Yahya Petra mangkat akibat serangan jantung pada pukul 3:45 petang, hari Khamis 29 Mac 1979 dalam usia 61 tahun, di Istana Negara Kuala Lumpur. Baginda mangkat selepas santapan tengahari dan ketika sedang berahat bersama keluarga di Istana Negara. Jenazah Baginda telah diterbangkan ke negeri keputeraanya, Kelantan Darul Naim dan dimakamkan di Makam Diraja Langgar, Kota Bharu.

Anugerah lain انوڬره لاين 
Pada 5 Jun 1952, Sultan Yahya Petra menerima Order St. Michael dan St. George (C.M.G.) daripada Ratu Elizabeth II dari England.

Ketika negara meraikan sambutan ulang tahun pertama Kemerdekaan Tanah Melayu pada 31 Ogos 1957, Sultan Yahya Petra menerima Darjah Tertinggi Tanah Melayu, Seri Maharaja Mangku Negara (S.M.N.) daripada Yang di-Pertuan Agong pertama, Tuanku Abdul Rahman, Yang di-Pertuan Besar Negeri Sembilan. 

Sultan Yahya Petra juga menerima Darjah Kerabat yang lain-lain, antaranya:
 1961: Darjah Kerabat Yang Sangat Dihormati Brunei 
 1964: Darjah Kerabat Terengganu 
 1966: Darjah Kerabat Selangor 
 1969: Darjah Kerabat Kedah
 1978: Darjah Kerabat Perlis

Lihat juga ليهت جوݢ 

 Senarai Yang Di-Pertuan Agong Malaysia
 Sultan Kelantan

Rujukan

Tengku Mahkota Kelantan
Yang di-Pertuan Agong
12
Kelahiran 1917
Kematian 1979
Penerima Darjah Utama Seri Mahkota Negara
Penerima Seri Maharaja Mangku Negara
Penerima Darjah Yang Maha Utama Kerabat Diraja Malaysia
Sultan Kelantan abad ke-20
Penerima Pingat Peringatan Malaysia (Emas)